MO LEKGOLONG la ntlha la dingwaga la Motlha wa Rona, Pompeii le Herculaneum e ne e le metse e mebedi e e neng e atlegile thata kwa Roma, e e neng e le gaufi le Thaba ya Vesuvius. Baroma ba ba humileng ba ne ba rata go itapolosa kwa go yone. Mafelo a yone a bobogelo a ne a ka lekana babogedi ba feta sekete, mme kwa Pompeii go ne go na le lefelo le legolo la bobogelo le le neng le na le manno a a ka lekanang batho botlhe ba motse. Baribolodi ba ile ba fitlhela gore go ne go na le dibara di le 118 kwa Pompeii, mme dingwe tsa tsone di ne di dirisiwa jaaka matlo a go betšha kgotsa a boaka. Go ne go tletse boitsholo jo bo sa siamang le lorato lwa dikhumo, jaaka ditshwantsho tse di takilweng mo dipoteng le masalela a dilo tse dingwe a bontsha.